Diversi dnubiet Ibni, dnibt? Terġax, u itlob maħfra għal ta' qabel. Kif taħrab minn quddiem serp, hekk ukoll aħrab id-dnub; għax jekk tersaq lejh, tingidem; snienu huma snien ta' ljun, u jtertqu ħajja ta' bniedem. Kull ksur tal-Liġi bħal xabla b'żewġt ixfar; m'hemmx fejqan għall-ġrieħi li tista' tagħmel. Il-prepotenza u l-vjolenza jġibu fix-xejn il-ġid; hekk titħarbat dar il-kburin. It-talba tal-fqir minn fommu għal widnejn Alla, u l-ħaqq tiegħu jasal bil-ħeffa. Min jobgħod ċanfira miexi fi triq id-dnub, imma min jibża' mill-Mulej jindem minn qalbu. Min hu qawwi fi lsienu jingħaraf mill-bogħod, imma min jifhem jintebaħ malli jiżloq. Min jibni daru bi flus ħaddieħor, qisu bħal min jiġbor gozz ġebel għal fuq qabru. Il-ġemgħa tal-ħżiena hi bħal gozz qanneb, u tmiemhom ħuġġieġa nar. Triq il-midinba mibnija b'ċangaturi tal-ġebel, imma f'tarfha hemm ħofret l-imwiet . L-għaref u l-iblah Min iħares il-Liġi jegħleb il-ġibdiet tiegħu, imma l-biża' tal-Mulej iwassal għall-għerf sħiħ. Ma jitgħallimx min m'għandux għaqal, imma hemm għaqal li jkattar l-imrar. Tagħlim l-għaref jikber bħal għargħar, u t-twissija tiegħu bħal għajn ta' ilma ġieri. Qalb l-iblah bħal vażett imxaqqaq; ebda tagħlim ma żżomm. Jekk jisma' kliem għaref min għandu t-tagħlim, ifaħħru u jżid miegħu; jisimgħu min ħajtu jgħaddiha fix-xalar, imma ma jogħġbux, u jitfgħu wara dahru. Diskors l-iblah hu bħal tagħbija fi vjaġġ, imma fuq fomm bniedem li jifhem tinsab il-ħlewwa. Dak li jgħid l-għaqli hu mfittex fil-laqgħat, u f'qalbhom jibqgħu jaħsbu fuqu. Bħal dar li għebet, hekk l-għerf għall-iblah, u t-tagħlim ta' min hu bla moħħ hu kliem ma jinftihemx. Xkiel mas-saqajn hu t-tagħlim għal ta' bla moħħ, u bħal irbit ma' idu l-leminija. L-iblah jidħak jgħajjat, imma l-bniedem moħħu jilħaqlu jitbissem bil-kwiet kollu. Bħal tiżjin tad-deheb hu t-tagħlim għall-għaqli, u bħal brazzuletta fi driegħu l-lemini. Riġel l-iblah jitlaq jiġri lejn dar, imma bniedem imġarrab jieqaf mistħi quddiemha. L-iblah iħares f'dar mill-bieb 'il ġewwa imma bniedem imrobbi sewwa joqgħod barra. Hi mġiba ħażina li bniedem joqgħod jissamma' ma' bieb, u min hu bil-għaqal ma jġerrħux għajb bħal dan. Xufftejn il-boloh jgħidu x'qal ħaddieħor, imma n-nies għaqlija jiżnu kliemhom sewwa. Il-boloh huma ta' żaqqhom f'fommhom, imma l-għorrief ta' fommhom f'qalbhom. Meta min ma jibżax minn Alla jisħet l-għadu tiegħu, ikun jisħet lilu nnifsu. Iħammeġ ruħu min iseksek, u jkunu jobogħduh in-nies kull fejn ikun.